Tähti (Kiljander)
Kun ma nään sun taivahalla
 Iltasella armahalla
 Kirkas tähti, tuikkivan,
 Niin mä heti sykkivällä,
 Iloisella sydämellä
 Luokses itseni kohotan.

 Kuva oot sä aina mulle,
 Elämällen annetulle,
 Armas, pieni tähtönen,
 Sillä myös mun taivahalla,
 Joskus aivan kirkkahalla,
 Liikkuu pilvet uhaten.

 Parhaillaan kun loistat tuolla
 Surun laakson tuolla puolla
 Sua pilvet pimentää.
 Niin on laita myöskin mulla,
 Ilohetkell’ aiotulla
 Usein surut synkistää.

L[udvig]. G[abriel]. [Kiljander]

Lähde: Ilmarinen 29.3.1879.

Ludvig Gabriel Kiljander
Runot
Ilmarinen
1879